กรุงเทพประกันอู้ฟู่กำไร3.4พันล้าน
กรุงเทพประกันชีวิต ฉลุย ปี 2554 กำไรเพิ่ม 621 ล้าน
23 ก.พ. 2555

กรุงเทพประกันชีวิต ฉลุย ปี 2554 กำไรเพิ่ม 621 ล้าน 
นายเสนาะ ธรรมพิพัฒนกุล ผู้ช่วยผู้จัดการใหญ่ สายการลงทุน บริษัท กรุงเทพประกันชีวิต เปิดเผยว่า ในปี 2554 บริษัทมีกำไรสุทธิ 3,417 ล้านบาท เพิ่มขึ้น 621 ล้านบาท เมื่อเทียบกับปี 2553 ที่มีกำไรสุทธิ 2,796 ล้านบาท
ทั้งนี้ ในปีที่ผ่านมาบริษัทมีเบี้ยประกันภัยรับสุทธิ 31,066 ล้านบาท และมีรายได้จากการลงทุน 4,697 ล้านบาท รวมเป็นรายได้ 35,764 ล้านบาท เพิ่มขึ้นเมื่อเทียบกับปี 2553 ที่มีเบี้ยประกันภัยรับสุทธิ 25,872 ล้านบาท และมีรายได้จากการลงทุน 3,465 ล้านบาท รวมเป็นรายได้ 29,337 ล้านบาท
อย่างไรก็ตาม ในส่วนของค่าใช้จ่ายจากการรับประกันภัยปี 2554 เพิ่มขึ้นมาอยู่ที่ 31,174 ล้านบาท เมื่อเทียบกับปี 2553 อยู่ที่ 26,113 ล้านบาท โดยมีกำไรจากการดำเนินงาน 4,931 ล้านบาท เพิ่มขึ้นเมื่อเทียบกับปี 2553 ที่มีกำไรจากการดำเนินงาน 3,668 ล้านบาท ซึ่งมีกำไรหลักมาจากการรับประกันภัย 4,589 ล้านบาท เพิ่มขึ้นเมื่อเทียบกับปี 2553 ที่มีกำไรจากการรับประกันภัย 3,224 ล้านบาท และกำไรจากการลงทุน 326 ล้านบาท เพิ่มขึ้นเมื่อเทียบกับปี 2553 ที่มีกำไรจากการลงทุน 448 ล้านบาท ส่วนที่เหลือเป็นกำไรจากส่วนอื่น
แหล่งข่าวจากบริษัท กรุงเทพประกันชีวิต เปิดเผยว่า ในสัปดาห์หน้าบริษัทจะเปิดตัวพันธมิตรใหม่ซึ่งเป็นบริษัทในเครือ ได้แก่ บริษัทหลักทรัพย์จัดการกองทุนรวม บัวหลวง และบริษัท กรุงเทพประกันภัย เพื่อร่วมกันตอบสนองเรื่องความมั่นคงและร่วมปกป้องชีวิตให้กับลูกค้า ภายใต้แนวคิด BLA Values of Life